《暗香疏影》
明代·张肯

冰肌莹洁。更暗香零乱，淡笼晴雪。清瘦轻盈，悄悄嫩寒犹自怯。

一枕罗浮梦醒，閒纵步、风摇琼玦。向记得、此际相逢，临水半痕月。

妖艳不同桃李，淩寒又不与、众芳同歇。古驿人遥，东阁吟残，忍与何郎轻别。

粉痕轻点宫妆巧，怕叶底、青圆时节。问谁人、黄鹤楼头，玉笛莫教吹彻。

作者简介：苏州府吴县人，字继孟，一字寄梦。宋濂弟子。诗文清丽有法，尤长南词新声。卒年八十余。有《梦庵集》。